b'\n_START_ARTICLE_\nIndometacin\n_START_SECTION_\nZgodovina\n_START_PARAGRAPH_\nIndometacin so odkrili leta 1963. Bil je prva nesteroidna u\xc4\x8dinkovina, pri kateri so dokazali protivnetno delovanje pri revmatodnem artritisu. V ZDA je zdravilo prejelo dovoljenje za promet leta 1965. Njegov mehanizem delovanja, hkrati z mehanizmom delovanja drugih nesteroidnih protivnetnih u\xc4\x8dinkovin, ki zavirajo ciklooksigenazo, so opisali leta 1971.\n_START_SECTION_\nMehanizem delovanja\n_START_PARAGRAPH_\nKot pri vseh nesteroidnih protivnetnih u\xc4\x8dinkovinah je glavni mehanizem delovanja zaviranje encima ciklooksigenaze, ki sodeluje pri sintezi prostanoidov iz arahidonske kisline, ki imajo vlogo vnetnih mediatorjev. Indometacin ni selektiven za izoobliko encima ciklooksigenaza 2. Zavira vse tri izoblike ciklooksigenaze (COX-1, COX-2 in COX-3).\n_START_SECTION_\nIndikacije\n_START_PARAGRAPH_\nIndometacin se uporablja za laj\xc5\xa1anje blagih do zmernih bole\xc4\x8din, otrdelosti, zatekanja sklepov in okorelosti, ki jih povzro\xc4\x8dajo osteoartritis, revmatoidni artritis in ankilozirajo\xc4\x8di artritis. Uporablja se tudi za bla\xc5\xbeenje bole\xc4\x8din ramenskega sklepa zaradi burzitisa (vnetje sluznika v ramenskem sklepu) ali tendinitisa (vnetje kit ali kitnih ovojnic). Indometacin v kapsulah s takoj\xc5\xa1njim spro\xc5\xa1\xc4\x8danjem, suspenziji ali sve\xc4\x8dkah se uporablja tudi pri zdravljenju akutnega artritisa pri putiki.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nNajpogostej\xc5\xa1i ne\xc5\xbeeleni u\xc4\x8dinki so: siljenje na bruhanje, bruhanje, driska, nelagodje v trebuhu, zgaga, izpu\xc5\xa1\xc4\x8daj, glavobol, omotica in zaspanost. Povzro\xc4\x8di ali poslab\xc5\xa1a lahko trebu\xc5\xa1ne ali \xc4\x8drevesne krvavitve in razjede. Kot druga nesteroidna protivnetna zdravila lahko zavira strjevanje krvi in s tem pove\xc4\x8da tveganje za krvavitve, ter zmanj\xc5\xa1a dotok krvi v ledvice in s tem okvari ledvi\xc4\x8dno delovanje. Poro\xc4\x8dali so tudi o zastajanju teko\xc4\x8dine v telesu, krvnih strdkih, sr\xc4\x8dnih napadih, povi\xc5\xa1anem krvnem tlaku in sr\xc4\x8dni odpovedi.'